寄題王亞夫檢正不啻足齋
作者：楊萬里
朝代：宋

paragraphs: 既得隴，復望蜀，未求寶劍先求玉。
秦相後車一千轂，唐相胡椒八百斛。
黄金肘印駕黄鵠，身前佞佛身後福。
九潦瀉入無底谷，匹似人心猶易足。
九州四海王同年，三江五湖春水船。
便應犯斗入月邊，餘事猶堪濟巨川。
天風吹來墮人寰，水精宮裏作詩仙。
寄牋排雲叫穹昊，願賜江湖散人號。
玉皇留渠作豐年，早晚喚歸香案前。
詩仙掉頭不肯住，田園將蕪夢歸去。
括蒼山勝道場山，向來結茅非霧間。
齋房恰則斗來大，中藏世界三千箇。
門前蠻觸戰方酣，鼻息如雷政高卧。